Liviu Dragnea își diversifică afacerile. Din ce face profit fostul politician
- Ionel Sclavone
- 27 martie 2024, 23:50
Liviu Dragnea pare să nu mai fie interesat de politică și s-a lansat în afaceri, investind în câteva domenii de interes. Fostul politician PSD și-a diversificat, de curând, domeniul de interes.
După ieșirea din pușcărie, fostul șef al PSD a cochetat, câtva timp, cu un partid de buzunar înființat special pentru el de Codrin Ștefănescu. Doar că, la un moment dat, cei doi s-au certat, iar cariera politică a lui Dragnea a luat sfârșit.
Liviu Dragnea s-a lansat în afaceri cu lemn
Pe 7 martie 2024, fostul președinte PSD a înființat o societate comercială, împreună cu un tânăr asociat. Compania LND Trading SRL a primit numele de la inițialele fostului politician - Liviu Nicolae Dragnea. Principalul obiect de activitate este comerțul cu ridicata al materialului lemnos, a materialelor de construcții și echipamentelor sanitare.
Administratorul LND Trading SRL este Cristian Alin Turcu, din Turnu Măgurele, care deține și 10% din părțile sociale, diferența revenindu-i lui Dragnea. Ca fapt divers, Cristian Alin Turcu a preluat și părțile sociale ale firmei Rahmiteka Global SRL. Aceasta a fost deținută, până anul trecut, de Ana Alexandrina Tănase, mama fostei iubite a politicianului, Irina Tănase.
Această afacere cu comercializarea lemnului și a materialelor de construcți este a doua afacere în care intră Liviu Dragnea. În noiembrie 2023, a înființat Energy Multi Sistems, unde este asociat cu Dănuț Ungureanu (Romelectro SA), Mihai Sebastian Romulus (Baucem) și Florin Lupu (Dami Procons International). Romelectro este furnizor de echipamente electrice în mai multe state precum Algeria, Iran, Filipine, Malaezia sau Nigeria.
Afacerile din familia Dragnea
Fostul politician Liviu Dragnea nu este singurul din familie care face afaceri. Fiul fostului șef al PSD controlează o companie, South Sun Energy, care face parte din grupul Nutrello. Prin intermediul acestei societăți, familia Dragnea a achiziționat 460.000 mp agricol, pe raza municipiului Turnu Măgurele. Aici urma să fie amenajat un câmp de panouri fotovoltaice.
Fiul lui Dragnea a mai făcut profituri frumoase din cultivarea cerealelor (Nutrello Group) și creșterea animalelor (Salcia SA). În iulie 2023, Alexandra și Valentin Dragnea au pus bazele societății Stal Energy, cu sediu în comuna Lița, județul Teleorman.
De altfel, Liviu Dragnea a intrat în afaceri încă din anii '90, înainte de a intra în politică. A comercializat țigări, jucării sau piese auto, după care a preluat în locație de gestiune mai multe unități comerciale din Turnu Măgurele.
Liviu Dragnea a avut probleme de sănătate
Zilele trecute, fostul politician PSD mărturisea că preferă o viață liniștită dat fiind problemele cu sănătatea pe care le-a avut. El a mărturisit că în anul 2023 a trecut printr-un moment greu, pe când se afla la Belgrad. El a suferit un AVC (accident vascular cerebral) în timp ce se afla în Serbia.
"Am avut un accident vascular cerebral care m-a prins în Belgrad. Jos pălăria și mă rog la Dumnezeu tot timpul pentru medicii din Belgrad, de la spitalul lor central, dotat și modernizat foarte de curând, de o calitate excepțională. Am intrat aproape mort și am ieșit după trei zile viu, sănătos, întreg la minte și fără niciun fel de urmări. Dumnezeu m-a ajutat și am depășit acest moment. Am făcut ulterior controale și e în regulă", a mărturisit Liviu Dragnea, pentru Realitatea Plus.